La Bibia piemontèisa/Testament Vej/Samuel/1 Samuel 8


1 Samuel

8

Israel a ciama d’avèj un rè 

Samuel a l'era giumai vej, e parèj a l'ha nominà giùdes d'Israel ij sò doi fieuj. Sò fieul pì grand as ciamava Gioel e 'l pì giovo Abia. A ministravo la giustissia a Beer-Seba. Tutun, lor as portavo nen scond l'esempi 'd sò pare, ma a corìo dapress ai sòld e acetavo volonté 'd cadò ‘d corussion. Parèj a përvertìo la giustissia. Tuti j'ansian d'Israel, donch, a son radunasse e a son andàit a trovè Samuel a Rama për dije: "Varda, ti 't ses giumai vej e tò fieuj as porto nen coma ti. Dane 'n rè ch'an governa, parèj 'd tute j'àutre nassion". A Samuel, contut, a  l'é piasuje pròpi nen ëd pianta  ch'a l'avèisso dije: "Dane 'n rè ch'an governa". Anlora Samuel a l'ha butà st'afé dë 'dnans al Signor an preghiera.

Nosgnor a l’ha rësponduje: "Fà pura tut lòn che 'l pòpol a l'ha ciamate, përchè a l'é nen toa autorità che lor a ‘rfudo, ma la mia. An efet, lor a veulo pa che mi i sia sò Rè. A l'é stàit parèj fin-a da quand ch'i l'avìa portaje fòra da l'Egit: a l'han butame da banda e a l'han preferì deje l'adorassion a d'àutri dé. Adess lor at trato 'nt l'istessa manera. Fà pura tut lòn ch'at ciamo, ma bùtje bin an vardia e spieghje la manera che un rè a governrà dzora 'd lor” .

Anlora Samuel a l'ha faje savèj al pòpol ch'a l'avìa ciamaje 'n rè tut lòn che 'l Signor a l'avia dije. A l’ha dije: “Costa-sì a sarà la manera che un rè a governrà dzora 'd voi: A organisrà la coscrission obligatòria dij vòstri fieuj e a-j butrà 'nt ij sò chèr ëd guèra e an soa cavalerìa; a marceran danans a sò chèr. Queidun ëd lor a vniran ëd generaj e 'd capitani; d'àutri a-j farà lauré ij sò camp e sijé sò gran; a-j farà fabriché soe arme e j'utiss dij sò chèr ëd guèra. Chiel a pijerà vòstre fije coma përfumiste, cusinere e pastissere. As pijerà ‘l possess dij mej camp, ëd le mej vigne e dij mej ulivè për deje ai sò cortisan. A pretendrà la décima part ëd vòstra smëns e 'd vòstre vigne për paghé ij sò fonsionari e ij sò cortisan. A farà la requisission dij vòstri serv e 'd vòstre serve, ëd vòstre mej bestie e dij vòstri borich për feje serve 'nt ij travaj pùblich. A pretendrà la décima part ëd vòstri strop e vojàutri midem i sareve ij sò servitor. Ant col di-là i suplichereve d’esse lìber dël rè ch'i l'avìe ciamaje, ma Nosgnor av ëscotrà  pa". 

Malgré lolì, ël pòpol a l'ha nen vorsù scoté j'avertiment che Samuel a-j fasìa e a l'ha replicà: "Nò, nò! I voroma avèj un rè! I voroma esse tanme j'àutre nassion e avèj 'n rè ch'a 'ministra la giustissia, ch'a vada anans a nòstra armeja e ch'a combata nòstre guère!". Anlora Samuel, dòp avèj scotà la rispòsta dël pòpol, a l'ha fajla savèj a Nosgnor, e Nosgnor a l'ha dit a Samuel: "Fà lòn ch'a l'han ciamate e daje 'n rè". Peui Samuel a l'ha dije a j'ansian dël pòpol ch'a l'avrìa falo e a l'ha daje congé.

Nòte 

Bibia
Testament Vej
Samuel